Der er 11 dage til, at de lyse nætter er forbi i hele landet.

Selvom vi stadig er i starten af den sidste sommermåned, kan vi allerede nu mærke, at sommeren så småt er ved at gå på hæld. Noget af det, der hører sommeren allermest til, er nemlig ved at slutte for denne omgang. Siden sommersolhverv er dagen aftaget med over halvanden time i hele landet, hvilket har den konsekvens, at de lyse nætter nu begynder at blive slukket. Dermed skal vi snart igen vænne os til, at det bliver bælgmørkt midt om natten. Forskel fra nord til syd De lyse nætter slutter ikke samtidig alle steder. Faktisk er det kun ét sted i Danmark, der allerede i dag må vinke farvel til det karakteristiske sommerfænomen. Første sted i landet, der må sige på gensyn til sommerens nætter, er Gedser. Herefter slukkes lyset dag for dag op igennem landet hen over de næste 11 dage. Sidste sted, hvor de lyse nætter slutter, er i Skagen. Her kan man nyde de lyse nætter frem til 14. august. Perioden med de lyse nætter afhænger derfor af, hvor du befinder dig på nord- og sydaksen. Ved Danmarks nordligste punkt, Skagen, begynder de lyse nætter lidt tidligere på året og slutter lidt senere end i resten af landet. Her er der hen over sommeren hele 108 lyse nætter. Omvendt er perioden med de lyse nætter markant kortere i Gedser, hvor man kun har 86 af slagsen. Dermed har Danmarks nordligste punkt 22 flere lyse nætter end det sydligste punkt. Afhænger af solens vinkel til horisonten At der overhovedet kan være lyse nætter i Danmark, skyldes, at Solen i løbet af sommerhalvåret har en lang periode, hvor den er mindre end 18 grader under horisonten. Resultatet er, at solen har mulighed for at lyse op over horisonten selv efter solnedgang. Dermed bliver nattehimlen lyst op, så det aldrig rigtigt bliver mørkt i sommernatten. Jo længere mod nord man befinder sig, jo mere udtalt bliver fænomenet. Længst mod nord i Danmark går Solen aldrig rigtigt ned om natten, hvilket også er årsagen til, at der er flere lyse nætter i Skagen end i Gedser. Med de lyse nætters ende begynder vi nu for alvor at nærme os efteråret og dermed også efterårsjævndøgn. Jævndøgnet finder sted 23. september – godt en måned efter at Skagens sidste lyse nætter er blevet slukket.